**ΟΔΗΓΙΕΣ ΕΚΤΕΛΕΣΗΣ ΕΡΓΑΣΙΩΝ ΣΤΟ ΠΛΑΙΣΙΟ ΤΟΥ ΠΡΟΓΡΑΜΜΑΤΟΣ**

Για να εκτελέσετε τις εργασίες για το πρόγραμμά μας, θα πρέπει να ακολουθήσετε τα στάδια που σας ανέφερα στο προηγούμενο έγγραφο. Πιο συγκεκριμένα:

1. Στην αρχή, θα πρέπει να σκεφθείτε **ποια μορφή θα έχει η εργασία σας**. Θα είναι ένα ηχητικό ντοκιμαντέρ, μία μικρή ταινία ντοκιμαντέρ, ένα πρωτότυπο κείμενο, ένα πρωτότυπο μουσικό θέμα ή ένας συνδυασμός κάποιων από τα παραπάνω; Για να αποφασίσετε, να ανατρέξετε στο σημείωμα για τη μορφή των εργασιών που σας έδωσα στο προηγούμενο έγγραφο.

2. Στη συνέχεια, θα πρέπει **να μελετήσετε τον τόπο ή το ιστορικό μέρος** που αποτελεί τον τίτλο της εργασίας σας (π.χ. το κάστρο της Καλαμάτας) και να βρείτε στοιχεία που συνδέουν τον τόπο με την ιστορία του και τον πολιτισμό του.

**ΠΡΟΣΟΧΗ:**

Για την έρευνα αυτή, θα πρέπει να αναζητήσετε **πληροφορίες σε έγκυρα μέσα, βιβλία, περιοδικά ή διαδικτυακούς ιστοτόπους**. Δεν αρκεί να βρείτε πληροφορίες από το πρώτο site που θα δείτε στη μηχανή αναζήτησης. Θυμίζω ότι έγκυρο άρθρο ή μελέτη σε ιστότοπο είναι εκείνο που παραθέτει τις πηγές του και έχει παραπομπές σε έργα άλλων, είναι επώνυμο (έχει το όνομα του συντάκτη ή των συντακτών), έχει γραφτεί από έναν ειδικό για το θέμα που επεξεργαζόμαστε, δεν αντιγράφει άλλους ιστοτόπους και είναι γραμμένο σε επίσημο ύφος.

Για όσους έχετε θέμα σχετικό με την Αττική, θα σας αποστείλω προσωπικό μήνυμα με βιβλιογραφία για αρχαιολογικές θέσεις (φορτωμένες σε Google Drive).

Αφού τελειώσετε τη μελέτη σας, θα πρέπει να δημιουργήσετε **ένα σύντομο διάγραμμα με τις ενότητες της εργασίας σας**. Για παράδειγμα, αν έχετε αναλάβει να φτιάξετε ένα ηχητικό ντοκιμαντέρ για το κάστρο της Κορίνθου (Ακροκόρινθος), θα μπορούσατε να έχετε το εξής διάγραμμα:

α. Εισαγωγικά για τη σπουδαιότητα του κάστρου

β. Γεωγραφικές πληροφορίες

- πού βρίσκεται, ποιες είναι τα ιδιαίτερα γεωφυσικά στοιχεία του

- ποια είναι η χλωρίδα και η πανίδα

- ποιες οι πρώτες ύλες που παρέχει η περιοχή

γ. Περιγραφή των αρχαιολογικών χώρων – κτηρίων του κάστρου

δ. Σύντομη ιστορική αφήγηση

3. Αφού φτιάξετε το διάγραμμα, θα πρέπει **να το συζητήσουμε**, για να δούμε πιθανά προβλήματα που θα αντιμετωπίσετε.

**ΣΗΜΕΙΩΣΗ:** Η επικοινωνία σε κάθε βήμα θα γίνεται μέσω μηνυμάτων στην eclass ή εν ανάγκη με email.

4. Στη συνέχεια, θα πρέπει **να ταξινομήσετε το υλικό σας** με βάση τις παραπάνω ενότητες.

5. Στη συνέχεια, **θα καταγράψετε το υλικό σας σε ένα συνεχές κείμενο** που μπορεί να έχει και αυτό όποια μορφή θέλετε (ταξιδιωτικός οδηγός, συνέντευξη, θεατρικός διάλογος). Σε κάθε περίπτωση, εντός του κειμένου πρέπει να υπάρχουν υποσημειώσεις με παραπομπές στις πηγές σας (ίσως μία ανά παράγραφο) και στο τέλος θα πρέπει να δίνετε τη βιβλιογραφία από όπου αντλήσατε το υλικό σας. Εννοείται ότι και στο στάδιο αυτό θα πρέπει να συνεργαστούμε, για να έχουμε ένα άρτιο κείμενο (κυρίως συντακτικά και ορθογραφικά).

6. Τέλος, αν η μορφή της εργασίας σας το απαιτεί, **θα προβείτε στις απαραίτητες ηχογραφήσεις, βιντεοσκοπήσεις και στην τεχνική επεξεργασία**.

**ΣΗΜΕΙΩΣΗ ΓΙΑ ΤΙΣ ΠΡΩΤΕΣ ΟΜΑΔΕΣ:** Οι ομάδες της Κρήτης, της Ηπείρου και της Θράκης έχουν συγκεκριμένα μνημεία με τα οποία θα ασχοληθούν. Για την παραγωγή του πρώτου ραδιοφωνικού ντοκιμαντέρ, καλό είναι να ξεκινήσουμε με τη μορφή απλής περιγραφής του τόπου και τη σύνδεση με την ιστορία και τη λογοτεχνία. Το ηχητικό αρχείο δεν πρέπει να υπερβαίνει τα 35΄.